《寄赠王子静》
宋代·释文珦

子静野鹿性，萧散逃絷鞿。
倚诗以为田，曾弗忧年饥。
诗肠有余积，诗貌无多肥。
朝吟暮亦吟，吐屑常霏霏。
糟粕三百篇，自能发天机。
两脚走黄土，颇若知音稀。
多时不相逢，念尔魂梦飞。
何当抱诗来，共食山中薇。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。